אנדרו כהן

אנדרו כהן (23 באוקטובר 1955 – 25 במרץ 2025) היה מנהיג כת, סופר ומוזיקאי יהודי-אמריקאי, אשר פיתח תורה להתפתחות רוחנית, שאותה הוא כינה "הארה אבולוציונית".
כהן ראה את עצמו כאחד המנהיג את סובביו ליצור שלב חדש באבולוציה של התודעה והתרבות הרוחנית והאנושית. כחלק מתוכנית זו, כהן הירבה להיפגש, לדון ולבקר מגוון מורים רוחניים, פילוסופים, פעילים חברתיים ואנשי תרבות. רבים ממפגשים אלו תועדו ופורסמו, לצד כתביו של כהן עצמו, בכתב העת שייסד מכספי חסידיו "EnlightenNext" (משחק מילים היוצר את הביטוי "ההארה הבאה").

לאחר מספר רב של ביקורות על ניצול כלכלי ונפשי של חסידיו, אשר פורסמו נגדו בספרים, במאמרים ובראיונות מצולמים עם קורבנותיו, פרש כהן בשנת 2013 מהנהגת הכת ומהוראה בהודעה רשמית בבלוג הרשמי שלו בה הוא תיאר את הבנתו שאינו מואר, והתנצל בפני קורבנותיו על הסבל שגרם להם כל עוד התפאר בהיותו מואר.

קורות חיים
כהן נולד בניו יורק בשנת 1955. הוא התחנך כאתאיסט וסיפר כי חייו קיבלו תפנית משמעותית בעקבות התגלות ספונטנית של "תודעה קוסמית" שחווה בהיותו בן שש-עשרה. זיכרון אותה החוויה לא הרפה ממנו והוא נטש את חלומו להיות למתופף מוזיקת ג'אז ובגיל 22 החל לחפש אחר ההארה. חיפושו, שהוביל אותו מאמנויות לחימה ליוגה ולבודהיזם, הגיע לסיומו בשנת 1986 כאשר פגש במאסטר ההודי לאָדוַואִיטָה וֶדָאנטַה, ה.ו.ל. פונג'ה, שהיה תלמידו של המורה הרוחני ראמנה מהרשי. לאחר שבועיים במחיצתו, בהם עבר חוויה אותה הוא תיאר כהתעוררות רוחנית עמוקה, החל כהן ללמד – תחילה בעידודו של פונג'ה, עד אשר נפרדו בעקבות מחלוקת.

בשנת 1988 ייסד כהן את EnlightenNext, ארגון בין-לאומי שמטרתו "לעצב תודעה ותרבות אנושית חדשה ביחיד ובחברה". בנוסף לקבוצות קטנות של תלמידים ברחבי העולם (כולל בישראל), מפעיל ארגון זה מרכזים לקהל הרחב בניו-יורק, בבוסטון, בלונדון, באמסטרדם, בפריז, בציריך, בפרנקפורט, בקופנהגן וברישיקש שבהודו. המרכז הראשי של EnlightenNext נמצא במערב מדינת מסצ'וסטס.

זמן קצר לאחר שהפך למורה, החל כהן להיפגש עם מורים רוחניים אחרים כדי לחלוק עמם מניסיונו ולחקור עמם את משמעותה של ה"הארה". חקירה זו זכתה לפרסום והורחבה כשהוא ייסד, ב-1991, את כתב העת EnlightenNext (בשמו הקודם, "?What Is Enlightenment", "מהי הארה?"). כמייסדו וכעורכו הראשי של המגזין, כהן ראה את עצמו כמחויב ליצירת "לא פחות ממהפכה בתודעה ובתרבות." מראשית דרכו של המגזין ועד לסגירתו, בשנת 2011, נפגשו כהן וצוות עורכיו עם מיסטיקנים ומטריאליסטים, פיזיקאים ופילוסופים, פעילים חברתיים וספורטאים מובילים במאמץ ליצור פורום פופולרי לדיאלוג ולחקירה מעמיקים בדבר משמעות החיים האנושיים בעידן הפוסט-מודרני.

עם הזמן עבר כתב העת המרה לרבעון הפונה יותר אל המיינסטרים. הוא התפתח מעבר לגבולות המדיה המודפסת והוליד סדרת מרצים בין-לאומית, פורום מולטימדיה מקוון ושותפות עם The Graduate Institute בקונטיקט שבאמצעותה ניהלו עורכי כתב העת תוכנית לתואר שני בתחום האבולוציה של התודעה. בשנת 2000 כהן היה לאחד מהחברים המייסדים של "המכון האינטגרלי" (Integral Institute) של הפילוסוף קן וילבר. הוא היה אחד מהדוברים המרכזיים ב"פרלמנט דתות העולם" בשנת 2004. ב-2006 הוענק לכהן פרס ה"קאשי" ההומניטארי. באותה השנה, ושוב ב-2007, זכה האתר של מגזין EnlightenNext בפרס "Webby" בקטגוריית הדת והרוחניות שהוענק לו על ידי האקדמיה הבין-לאומית למדעים ולאמנות דיגיטלית.
כבר בשנת 2004 קם אתר אינטרנט המאגד את נפגעי הכת. הפופולריות העצומה שעורר כהן הביאה גם את אמו להפוך לתלמידתו, אך לאחר מספר שנים בכת פרשה ממנה בסערה וכתבה ספר בשם "אמא של אלוהים" בו היא מתארת מציאות קשה וניצול של חברי הכת על ידי כהן, בדומה לספר מוקדם יותר שנכתב על ידי תלמידו לשעבר ויליאם יינר.

באביב 2011 הודיע ארגון EnlightenNext כי הוא מפסיק להפיק את המגזין המודפס, מסיבות כלכליות. הארגון המשיך להפיץ את רעיונותיו ותורתו של כהן באמצעות אתרי אינטרנט, ספרים ודיאלוגים שהוא המשיך לקיים עם דמויות מובילות בעולם הרוחני. בספטמבר 2011 יצא לאור, באנגלית, ספרו של כהן, "Evolutionary Enlightenment" ("הארה אבולוציונית"), שאמור להיות סיכום מקיף של הגותו ומשנתו הרוחנית.

לאחר שנים רבות בהן סירב להגיב לטענות נגדו, ביוני 2013 כתב כהן בבלוג הרשמי שלו רשומה בשם "התנצלות" בה הודיע שהוא פורש מתפקיד הגורו ויוצא לשנת שבתון שמטרתה תרפיה, חקירה עצמית ומדיטציה, על מנת לרפא ולשפר את מה שהוא כינה "האגו" שלו – אך הבהיר כי הוא עודנו נשאר דבק באמיתות רעיונותיו בדבר ה"הארה האבולוציונית".

נפטר ב-25 במרץ 2025.

רעיונותיו
כהן אמר כי תורתו הרוחנית, "ההארה האבולוציונית", קושרת את ה"הארה" המסורתית לתהליך אבולוציוני-קוסמי. הוא טען כי על ידי התעוררות ל"קרקע ההוויה" הנצחית, בני אדם יכולים להשתחרר ממניעיהם האנוכיים (האגו שלהם), וללמוד לבטא את "האני האותנטי". ה"אני" הזה, נטול האגו, תואר על ידי כהן כיצירתי, אכפתי ומונע על ידי דחף התפתחותי "שאינו נפרד מהמפץ הגדול עצמו". כהן טען כי כשבני אדם בוחרים לחיות מתוך האני האותנטי, הם יכולים להבין שהם אינם נפרדים מהיקום ולגלות תכלית חיים המתעלה מעבר לאגואיזם – מחויבות מוסרית להשתתף בלב שלם באבולוציה של התודעה עצמה, משהו שרק בני אדם מסוגלים לו.

השימוש שכהן עשה במונח "אגו" שונה מהשימוש במונח זה בהקשר פסיכולוגי. כהן הגדיר את המונח "אגו" כ"צורך הכפייתי והמושרש עמוקות להיות נפרד מהזולת ונעלה עליו בכל זמן, בכל מקום ובכל תנאי". כהן האמין שמהות הנתיב הרוחני היא להסיט את מרכז הכובד של הווייתנו כדי שחיינו יהוו ביטוי של האני האותנטי ולא של האגו.

כהן הבדיל את ההארה האבולוציונית מההארה האישית המסורתית. ההארה האבולוציונית אינה שייכת לאינדיבידואל, כפי שהיה מקובל לחשוב בעבר, אלא היא הופכת לבסיס של התפתחות בינאישית, ממנה נוצרת תרבות חדשה. כהן טען כי ההישרדות של המין האנושי תלויה ביצירתן של התודעה והתרבות החדשות האלו, ושיצירתן תלויה בעיקר ביכולתם של אנשים הנמצאים בחוד החנית של התפתחות התרבות האנושית לחבור יחדיו מעבר לאגו.

כדי לסייע לאלה שמעוניינים ליישם את רעיונותיו בחייהם, פיתח כהן תורה מקיפה הכוללת חמישה עיקרים ושישה עקרונות של ההארה האבולוציונית, כמו גם שני מודלים המתמצתים בצורה גרפית את הפרספקטיבה של תורה זו.

ביקורת
לאורך שנותיו כמורה רוחני ומנהיג כת, הופיעו בתקשורת פרסומים רבים על כך שהשתמש בכריזמה שלו באופן מניפולטיבי ונצלני. אמו של כהן, לונה טארלו, כתבה בספרה את חוויותיה כאחת מתלמידיו ואת מאבקה להשתחרר משליטתו. היא האשימה את בנה באכזריות, האדרה עצמית וניצול שלה ושל שאר תלמידיו. ד"ר אנדרי ון-דר-בראאק כתב גם הוא ספר ובו תיאור שנות לימודיו אצל כהן. הוא טען שכהן דרש סכומי כסף גדולים מתלמידיו וכן מסירות קיצונית שלהם כלפיו. תלמידים נוספים לשעבר האשימוהו בניצול פסיכולוגי ופיזי. כהן עצמו השיב לטענות אלה במאמר שפרסם בבלוג שלו, בשם "הצהרת אינטגריטי", אך כאמור בשנת 2013 הודה, אם כי במרומז, באחריותו לפוגענות וניצול בשם מעמדו.

ספריו
 לחבוק שמיים וארץ (שניים מספריו בכריכה אחת, בהוצאת "ידיעות אחרונות", 2002).
 הארה למאה ה-21 (בהוצאת "אנלייטנקסט", 2008).

,(1989) My Master Is My Self
,(1991) Enlightenment Is a Secret
,(1992) Autobiography of An Awakening
,(1995) An Unconditional Relationship to Life
,(1996) The Challenge of Enlightenment
,(1999) In Defense of the Guru Principle
,(1997) Freedom Has No History
,(1998) Who Am I? and How Shall I Live?
,(2011) Evolutionary Enlightenment

קישורים חיצוניים

חיוביים

 וידאו באתר YouTube: איתי מאוטנר מראיין את אנדרו כהן, חלק א' וחלק ב' (עם כתוביות בעברית)
 קובצי אודיו מאתר Integral Naked: מבחר שיחות בין אנדרו כהן לבין קן וילבר (באנגלית)
 Eleven Days At The Edge: ספרו של מייק וומבאקר, המתאר את חוויותיו ב-2005 בזמן סדנה אינטנסיבית בהנחיית אנדרו כהן
 רשימת זוכי פרסי Webbie ב-2006 וב-2007, וביניהם המגזין של כהן, EnlightenNext (המופיע ברשימות בשמו הקודם, ?What Is Enlightenment), בקטגוריה "דת ורוחניות"

ביקורתיים
 תומר פרסיקו, אנדרו כהן - נפתוליו עם האמת (גרסה מלאה של המאמר ב-nrg), 5 במאי 2009
 תומר פרסיקו, על חזירים, אלילות, משיחים והדלאי לאמה, בלוג באתר "רשימות", 4 במאי 2009
 תומר פרסיקו, אנדרו כהן מתפוטר, מוסד הגורו בצרות, בלוג באתר "לולאת האל", 7 ביולי 2013
 תומר פרסיקו, מוסד הגורו במערב: למה צריך אותו, והאם יש לו תקומה, בלוג באתר "לולאת האל", 28 ביולי 2013


הערות שוליים

קטגוריה:עורכי כתבי עת יהודים אמריקאים
קטגוריה:פילוסופים יהודים אמריקאים
קטגוריה:ראשי כתות אמריקאים
קטגוריה:מורים רוחניים יהודים
קטגוריה:דתות חדשות
קטגוריה:מדיטציה
קטגוריה:מורים רוחניים
קטגוריה:אמריקאים שנולדו ב-1955
קטגוריה:אמריקאים שנפטרו ב-2025